OZNÁMENIE KOMISIE,

ktorým sa poskytujú operačné usmernenia týkajúce sa riadenia vonkajších hraníc s cieľom uľahčiť prekračovanie hraníc medzi EÚ a Ukrajinou

(2022/C 104 I/01)

Po začatí ruskej vojenskej invázie na Ukrajinu 24. februára 2022 Európska rada vo svojich záveroch vydaných v ten istý deň veľmi dôrazne odsúdila nevyprovokovanú a neopodstatnenú vojenskú agresiu Ruska voči Ukrajine, pričom zdôraznila, že Rusko ňou hrubo porušuje medzinárodné právo a zásady Charty OSN a oslabuje európsku a celosvetovú bezpečnosť a stabilitu.

Európsku úniu priamo zasahuje vojna na jej vonkajších hraniciach, a to najmä v dôsledku rastúceho migračného tlaku vyplývajúceho z toho, že v členských štátoch EÚ hľadá ochranu mnoho tisícov osôb. V priebehu pár dní do začiatku marca prišlo do Európskej únie cez Poľsko, Slovensko, Maďarsko a Rumunsko viac ako 650 000 vysídlených osôb. Očakáva sa, že ich počet bude ďalej rásť. Čas čakania na hraničných priechodoch neustále narastá, pričom sú hlásené rady a dopravné zápchy, a to najmä na ukrajinskej strane hranice.

Európska únia čelí situácii vyznačujúcej sa masovým prílevom Ukrajincov a štátnych príslušníkov ďalších tretích krajín, ktorí v čase konfliktu pobývali na Ukrajine. Európska rada v tejto súvislosti vyzvala (1), aby sa pokročilo v práci v oblasti pohotovosti a pripravenosti na všetkých úrovniach, a adresovala Komisii výzvu, aby predovšetkým predložila krízové opatrenia. Na mimoriadnom zasadnutí Rady pre spravodlivosť a vnútorné veci, ktoré sa konalo 27. februára 2022, Rada takisto ocenila zámer Komisie predložiť odporúčania týkajúce sa vykonávania bezpečnostných kontrol (2).

Tieto usmernenia majú pomôcť členským štátom, ktoré hraničia s Ukrajinou, v súčasnej situácii na vonkajších hraniciach EÚ vyplývajúcej z ruskej agresie na Ukrajine. Zameriavajú sa na opatrenia, ktoré môžu členské štáty využiť na zabezpečenie účinného a efektívneho riadenia prekračovania hraníc osobami utekajúcimi z Ukrajiny cez hranice s Poľskom, Slovenskom, Maďarskom a Rumunskom a na zabránenie preťaženiu na týchto hraniciach a v ich okolí pri súčasnom zachovaní vysokej úrovne bezpečnosti pre celý schengenský priestor.

V usmerneniach sa predovšetkým uvádza komplexný prehľad opatrení na uľahčenie hraničných kontrol, ktoré sú k dispozícii podľa schengenských pravidiel (3) a ktorými sa súčasne zaistí nevyhnutná úroveň hraničných kontrol. Komisia odporúča využiť túto flexibilitu v súlade s týmito operačnými usmerneniami.

Medzi tieto opatrenia patria:

— zjednodušenie hraničných kontrol pre určité kategórie osôb vrátane zraniteľných osôb, ako sú deti, a pre iné kategórie, ako sú pracovníci v doprave, ktorí uviazli na Ukrajine pri vykonávaní svojich povinností,

— možnosť zabezpečiť hraničné kontroly mimo hraničných priechodov,

— osobitné opatrenia týkajúce sa prekračovania hraníc záchrannými službami, políciou, hasičskými zbormi a pohraničnou strážou, ako aj námorníkmi bez ohľadu na štátnu príslušnosť,

— zriadenie jazdných pruhov pre núdzovú pomoc s cieľom zabezpečiť prístup organizácií poskytujúcich humanitárnu pomoc ľuďom na ukrajinskom území a ich návrat,

— mimo rámca rozsahu pôsobnosti schengenských pravidiel, oslobodenie od ciel, ako aj opatrenia na uľahčenie vstupu spoločenských zvierat cestujúcich s ich vlastníkmi z Ukrajiny.

Okrem toho sa v týchto usmerneniach dotknutým členským štátom dôrazne odporúča, aby pri všetkých činnostiach, ktoré na hraniciach vykonáva pohraničná stráž, využili podporu Európskej agentúry pre pohraničnú a pobrežnú stráž (Frontex). Agentúra Frontex by mala v tomto smere prioritne riešiť všetky žiadosti dotknutých členských štátov týkajúce sa zlúčených služieb systému EUROSUR, a to najmä pokiaľ ide o zabezpečenie pravidelného monitorovania pomocou individuálne prispôsobených služieb snímkovania vrátane satelitných snímok, ktoré budú pokrývať priľahlé predhraničné oblasti Ukrajiny, aby bolo možné posúdiť situáciu, a poskytovanie prispôsobenej viacúčelovej služby leteckého dozoru. Komisia takisto dôrazne nabáda členské štáty, ktoré majú spoločnú hranicu s Ukrajinou, aby požiadali o podporu Europol.

V súlade s článkom 40 nariadenia o európskej pohraničnej a pobrežnej stráži (4) možno v záujme podpory členských štátov, ktoré čelia neúmerným migračným výzvam, poskytnúť technické a operačné posilnenie prostredníctvom podporných tímov pre riadenie migrácie (Frontex/Agentúra Európskej únie pre azyl/Europol a ďalšie príslušné agentúry). Komisia koordinuje tento proces spolu s príslušnými agentúrami a členskými štátmi.

Vzhľadom na návrh Komisie týkajúci sa uplatnenia smernice o dočasnej ochrane (5) by členské štáty mali v súčinnosti s Komisiou spolupracovať a vymieňať si informácie s cieľom uľahčiť poskytovanie dočasnej ochrany. Malo by sa to dosiahnuť prostredníctvom „platformy solidarity“, v rámci ktorej si členské štáty budú vymieňať informácie o svojich prijímacích kapacitách a o počte osôb, ktorým poskytujú dočasnú ochranu na svojom území. Táto platforma solidarity by zabezpečila koordináciu daných nástrojov, ktoré by mohli zahŕňať agentúry EÚ a ďalšie nástroje alebo prostriedky Únie, ktoré majú členské štáty k dispozícii.

S cieľom ďalej podporovať členské štáty pri riešení súčasných výziev na vonkajších hraniciach s Ukrajinou Komisia zvolá zasadnutia na úrovni expertov s cieľom diskutovať o vykonávaní týchto usmernení, pričom sa zohľadnia aj prípadné budúce usmernenia, ktoré vydá agentúra Frontex.

1. Znižovanie preťaženia na hraničných priechodoch

Právny základ: článok 9 Kódexu schengenských hraníc

V záujme zvýšenia plynulosti dopravy na hranici by členské štáty mali využiť podporu agentúry Frontex a Europolu. Agentúra Frontex môže nasadiť stály zbor, ktorý bude poskytovať podporu pri identifikácii osôb, ktoré chcú prekročiť hranicu, vrátane preverovania štátnej príslušnosti a kontrol cestovných dokladov (ako aj potvrdení o očkovaní proti ochoreniu COVID-19), a to najmä podporu v súvislosti s vybavením systému Eurodac, kontrolami v systéme SIS a personál, ktorý bude pomáhať pri registrácii a odoberaní odtlačkov prstov tých štátnych príslušníkov tretích krajín, ktorých sa táto povinnosť týka (6). Europol môže predovšetkým nasadiť prizvaných príslušníkov pohraničnej stráže na podporu členských štátov pri vykonávaní osobitných kontrol na hranici.

Na uľahčenie prekračovania hraníc môžu členské štáty využiť ustanovenia Kódexu schengenských hraníc (článok 9), v ktorých sa stanovuje, že hraničné kontroly na vonkajších hraniciach možno zmierniť v dôsledku výnimočných a nepredvídaných okolností.

Takéto výnimočné a nepredvídané okolnosti nastanú vtedy, keď nepredvídateľné udalosti majú za následok takú intenzívnu premávku, že sa čas čakania na hraničnom priechode stáva neprimeraným a už sa vyčerpali všetky zdroje, pokiaľ ide o personál, zariadenia a organizáciu. Súčasná situácia na Ukrajine vyvolaná ruskou agresiou, ktorá vedie k intenzívnemu pohybu osôb utekajúcich alebo vracajúcich sa z vojnovej zóny, odôvodňuje dočasné zmiernenie hraničných kontrol na ukrajinskej hranici s EÚ.

Príslušníci pohraničnej stráže môžu zmierniť opatrenia vo vzťahu ku všetkým cestujúcim alebo vo vzťahu k určitým skupinám cestujúcich. Pri rozhodovaní o cielenom uplatňovaní zmiernenia opatrení a rozhodovaní o tom, ktoré osoby budú skontrolované a ktoré skontrolované nebudú, by sa mali zohľadniť tieto kritériá:

— občianstvo členského štátu EÚ,

— už existujúci pobytový status v jednom z členských štátov EÚ,

— štátna príslušnosť cestujúceho (najmä skutočnosť, či tretia krajina podlieha vízovej povinnosti alebo je oslobodená od vízovej povinnosti),

— pobytový status štátnych príslušníkov tretích krajín, ktorí nemajú ukrajinské občianstvo, na Ukrajine,

— zraniteľnosť a vek cestujúcich s osobitným zreteľom na najlepší záujem dieťaťa,

— všetky dostupné informácie o bezpečnostných hrozbách, ako je terorizmus alebo organizovaná trestná činnosť, o možných hrozbách pre verejnú bezpečnosť a o rizikách nelegálneho prisťahovalectva,

— existencia biometrického pasu,

— existencia (alebo neexistencia) platného cestovného dokladu vo všeobecnosti,

— postavenie kľúčového pracovníka, ako sú pracovníci v doprave (vrátane námorníkov), bez ohľadu na ich štátnu príslušnosť, ktorí sú držiteľmi platných dokladov preukazujúcich ich povolanie.

V každom prípade treba počas postupov kontroly hraníc dbať na rešpektovanie celistvosti rodiny, pričom by sa malo zabezpečiť, aby deti neboli nikdy oddelené od svojich rodičov alebo sprevádzajúcich rodinných príslušníkov či opatrovateľov.

V prípade pochybností o totožnosti osoby a/alebo o možnom ohrození, ako sa uvádza vyššie, by príslušník pohraničnej stráže nemal využiť možnosť zmiernenia, ale mal by vykonať bežnú hraničnú kontrolu v súlade s článkom 8 Kódexu schengenských hraníc.

Vzhľadom na výnimočnú situáciu na vonkajších hraniciach Únie s Ukrajinou z dôvodu ruskej vojenskej agresie a na potenciálne bezpečnostné problémy, ktoré na hraniciach môžu vzniknúť v dôsledku masového prílevu Ukrajincov a štátnych príslušníkov ďalších tretích krajín vstupujúcich do Únie z Ukrajiny, čo vedie k dlhým radom a zhromažďovaniu veľkého počtu osôb na hraniciach, by členské štáty mohli alternatívne alebo kumulatívne, t. j. pre tie kategórie osôb, pre ktoré sa hraničné kontroly nezmiernia, zvážiť možnosť, že hraničné kontroly sa nebudú vykonávať na hraničných priechodoch, ale na inom, bezpečnom mieste mimo hranice. Kontroly sa môžu vykonávať počas prepravy cestujúcich na toto bezpečné miesto alebo po nej.

To by umožnilo zabrániť akémukoľvek ohrozeniu vnútornej bezpečnosti a verejného poriadku členských štátov, keďže by sa zabezpečilo, aby sa aj napriek kritickej situácii na hranici vykonávali predovšetkým bezpečnostné kontroly a kontroly totožnosti v systéme SIS a iných príslušných databázach, ako aj zdravotné kontroly, a zároveň by sa predišlo bezpečnostnému problému, ktorý by mohol vzniknúť v súvislosti s koncentráciou veľkého počtu ľudí na hranici. Členské štáty môžu požiadať agentúru Frontex o podporu pri identifikácii osôb vrátane preverovania štátnej príslušnosti a kontrol cestovných dokladov, a to najmä o podporu v súvislosti s vybavením systému Eurodac a personál, ktorý bude pomáhať pri registrácii tých štátnych príslušníkov tretích krajín, na ktorých sa táto povinnosť vzťahuje, a odoberaní ich odtlačkov prstov.

2. Výnimky týkajúce sa splnenia podmienok vstupu pre štátnych príslušníkov tretích krajín

Právny základ: článok 6 ods. 5 písm. c) Kódexu schengenských hraníc

Členské štáty môžu povoliť vstup štátnych príslušníkov tretích krajín, ktorí nespĺňajú jednu alebo viacero podmienok stanovených v článku 6 ods. 1 Kódexu schengenských hraníc (podmienky vstupu pre štátnych príslušníkov tretích krajín), na svoje územie z humanitárnych dôvodov, z dôvodov štátneho záujmu alebo z dôvodu medzinárodných záväzkov. Táto rozsiahla výnimka sa môže v súčasnej kríze uplatniť v záujme umožnenia vstupu všetkým osobám, ktoré utekajú pred konfliktom na Ukrajine.

Členské štáty by mali pozastaviť uplatňovanie zákazov vstupu/zápisov v systéme SIS týkajúcich sa zákazu vstupu a pobytu v EÚ z migračných dôvodov (článok 11 smernice 2008/115/ES). Primeranú pozornosť však treba venovať zákazom vstupu vydaným z bezpečnostných dôvodov.

Členské štáty by mali zabezpečiť, aby štátni príslušníci tretích krajín, ktorí nie sú ukrajinskými štátnymi príslušníkmi, okrem tých, na ktorých sa vzťahuje rozsah pôsobnosti smernice o dočasnej ochrane (7), alebo ktorí majú právo na pobyt v Únii z iných dôvodov, po vstupe tranzitovali do svojej krajiny pôvodu alebo obvyklého pobytu. S cieľom zabrániť situáciám nelegálneho pobytu sa členské štáty vyzývajú, aby v prípade potreby poskytli náležitú pomoc pri ich repatriácii alebo legalizácii. Stály zbor agentúry Frontex môže byť nasadený na podporu týchto asistovaných odchodov.

Ak to bude možné, členské štáty by mali na vstupe poskytnúť ľahko zrozumiteľné letáky v jazykoch, ktoré títo štátni príslušníci tretích krajín najčastejšie používajú alebo ktorým rozumejú, uvádzajúce, kde možno získať pomoc, a vysvetľujúce základné postupy, ktoré sa majú dodržiavať.

Ak by štátnym príslušníkom tretích krajín vrátane detí chýbali doklady alebo by tieto doklady neboli postačujúce, členské štáty sa vyzývajú, aby vydali vyhlásenie o príchode a/alebo (dočasné) cestovné doklady uvedené na webovej stránke:

https://ec.europa.eu/home-affairs/travel-documents-issued-member-states-part-ii_en.

Je to obzvlášť dôležité na to, aby sa zabezpečilo, že ďalšie cestovanie a budúci návrat týchto štátnych príslušníkov tretích krajín budú aj naďalej možné.

Niektorí štátni príslušníci Ukrajiny môžu chcieť cestovať ďalej na iné miesta určenia v rámci EÚ, aby sa vo väčšine prípadov zlúčili s rodinou alebo priateľmi. Títo potenciálni cestujúci, ktorí sa preukážu cestovnými pasmi, ktorých platnosť uplynula, alebo len preukazmi totožnosti či rodnými listami v prípade detí, nemajú podľa súčasných pravidiel povolené cestovať medzi členskými štátmi. Hoci je na rozhodnutí dopravcov, či takýmto osobám umožnia nastúpiť do dopravného prostriedku, členské štáty sa vyzývajú, aby ich v tejto súvislosti podporili. Najmä v súvislosti so spojeniami do členských štátov alebo z členských štátov, v prípade ktorých ešte neboli zrušené kontroly na vnútorných hraniciach, by mohli členské štáty zvážiť poskytnutie záruk dopravcom, že im nebude uložená pokuta za prepravu cestujúcich, ktorí v dôsledku prebiehajúceho konfliktu na Ukrajine nemajú náležité doklady. Členské štáty sa vyzývajú, aby pri vybavovaní takýchto prípadov uplatňovali flexibilitu a aby dopravcov oslobodili od platenia takýchto pokút.

3. Prekračovanie vonkajších hraníc mimo oficiálnych hraničných priechodov v nepredvídaných núdzových situáciách

Právny základ:

— článok 5 ods. 2 písm. b) Kódexu schengenských hraníc

— článok 9 Kódexu schengenských hraníc

V nepredvídaných núdzových situáciách môžu členské štáty povoliť jednotlivcom alebo skupinám osôb, aby vonkajšie hranice prekročili mimo úradne oznámených hraničných priechodov, ako aj mimo stanovených otváracích hodín. Navrhuje sa, aby členské štáty zriadili dočasné hraničné priechody, ktoré možno otvoriť počas trvania núdzovej situácie. Využívanie takýchto dočasných hraničných priechodov možno kombinovať s flexibilitou podľa článku 9 Kódexu schengenských hraníc (zmiernenie hraničných kontrol). Vytvorenie dočasných hraničných priechodov by mohlo byť užitočné v súčasnej situácii, ak by napríklad cesty vedúce k hraničným priechodom blokovali opustené automobily.

4. Uľahčenie záchranných služieb

Právny základ: bod 7 prílohy VII ku Kódexu schengenských hraníc

Členské štáty môžu podľa vnútroštátneho práva stanoviť podmienky vstupu a výstupu príslušníkov záchranných služieb, polície, hasičských zborov, ktorí sú nasadení v prípade núdzových situácií, ako aj príslušníkov pohraničnej stráže, ktorí prekračujú hranice pri výkone svojich pracovných úloh.

Dvojstranná spolupráca s Ukrajinou by sa mohla uskutočňovať ad hoc, napríklad pokiaľ ide o:

— odtiahnutie opustených automobilov, ktoré blokujú prístup k hraničným priechodom a/alebo

— poskytovanie lekárskej pomoci, potravín, vody alebo inej pomoci ľuďom, ktorí čakajú na prekročenie hranice.

5. Zriadenie jazdných pruhov pre núdzovú pomoc

S cieľom zabezpečiť rýchly a bezpečný prístup a návrat humanitárnych konvojov a poskytovateľov núdzovej pomoci ponúkanej v rámci mechanizmu Únie v oblasti civilnej ochrany, ako aj humanitárnej pomoci obyvateľstvu na ukrajinskom území by členské štáty mali na hraničných priechodoch na tento účel určiť osobitné jazdné pruhy označené ako „Jazdný pruh pre núdzovú pomoc“.

Prioritou by malo byť zachovanie plynulosti premávky v týchto jazdných pruhoch v každom okamihu. Členské štáty môžu takéto jazdné pruhy zriadiť aj mimo už existujúcich hraničných priechodov alebo v ich blízkosti, čím sa zaistí rýchle poskytovanie pomoci a bezpečnosť humanitárnych pracovníkov.

Ak to usporiadanie daného hraničného priechodu umožňuje a členské štáty môžu nasadiť dostatočný počet colných úradníkov, odporúča sa určiť podobné jazdné pruhy pre nákladné vozidlá, aby sa zabezpečilo nepretržité poskytovanie tovaru a služieb, ako aj návrat pracovníkov v doprave z Ukrajiny.

6. Usmernenia pre príslušné orgány pôsobiace na hraniciach týkajúce sa osobných vecí a cenných predmetov, ktoré si prinášajú vysídlené osoby z Ukrajiny

V súvislosti so spracovaním osobného majetku vysídlených osôb z Ukrajiny možno uplatniť články 4 až 11 nariadenia (ES) č. 1186/2009 zo 16. novembra 2009 ustanovujúceho systém Spoločenstva pre oslobodenie od cla. Podľa článku 11 tohto nariadenia môžu príslušné orgány udeliť výnimku z určitých podmienok obmedzujúcich oslobodenie od cla, ak sa osoba musí vysťahovať z tretej krajiny na colné územie Spoločenstva v dôsledku výnimočných politických okolností. V dôsledku toho si môžu vysídlené osoby z Ukrajiny priniesť do Únie osobné veci bez toho, aby sa na ne uplatňovalo akékoľvek clo. Colné vyhlásenia by mohli mať aj zjednodušenú formu vrátane ústneho vyhlásenia.

Podobne sa na spracovanie osobného majetku vysídlených osôb z Ukrajiny môžu uplatniť články 4 až 11 smernice Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru. Podľa článku 11 tejto smernice môžu príslušné orgány udeliť výnimku z určitých podmienok obmedzujúcich oslobodenie od DPH, ak sa osoba musí vysťahovať z tretej krajiny do členského štátu Spoločenstva v dôsledku výnimočných politických okolností. V dôsledku toho si môžu vysídlené osoby z Ukrajiny priniesť do Únie osobné veci bez toho, aby sa na ne uplatňovala akákoľvek DPH na dovoz.

Na uľahčenie vstupu spoločenských zvierat, ktoré cestujú so svojimi vlastníkmi z Ukrajiny, možno uplatniť článok 32 nariadenia (EÚ) č. 576/2013 o nekomerčnom premiestňovaní spoločenských zvierat. S cieľom uľahčiť tento proces a odchylne od podmienok stanovených pre nekomerčné premiestňovanie spoločenských zvierat môžu členské štáty vo výnimočných situáciách povoliť nekomerčné premiestnenie spoločenských zvierat, ktoré nespĺňajú uvedené podmienky, na svoje územie na základe osobitných ustanovení o povoleniach. Príslušné veterinárne orgány vo všetkých členských štátoch už boli informované o tejto možnosti a začali tieto ustanovenia na hraniciach vykonávať.

V prípade peňažných prostriedkov v hotovosti (meny, obchodovateľného nástroja na doručiteľa alebo komodít používaných ako veľmi likvidné predmety uchovávajúce hodnotu, ako je zlato) by sa ustanovenia o kontrolách peňažných prostriedkov v hotovosti stanovené v nariadení (EÚ) 2018/1672 mali uplatňovať v rozsahu, ktorý umožňujú osobitné okolnosti. Mohlo by sa to uskutočniť deklarovaním prepravovaných peňažných prostriedkov v hotovosti v hodnote 10 000 EUR alebo viac, a to buď prostredníctvom neúplného oznámenia peňažných prostriedkov v hotovosti alebo jednoducho prostredníctvom vlastného vyhlásenia obsahujúceho tieto informácie:

— prepravca peňažných prostriedkov v hotovosti s kontaktnými údajmi a

— suma peňažných prostriedkov v hotovosti.

Príslušné orgány by však mali zabezpečiť vhodnú analýzu rizík a následné opatrenia.

Orgány by mali byť obozretné, pokiaľ ide o riziko zneužitia tejto krízy podvodníkmi na nelegálny dovoz nebezpečného tovaru (zbraní, výbušnín atď.).

Na mieste vstupu do Únie by príslušníci zodpovední za kontrolu vonkajších hraníc mali preskúmať a skontrolovať, či osoba nemá v držbe strelnú zbraň.

Ak osoba požiada o nosenie legálnej civilnej strelnej zbrane na území Únie, uplatňujú sa pravidlá EÚ o dovoze civilných strelných zbraní, predovšetkým je potrebné dovozné povolenie v súlade s nariadením (EÚ) 258/2012 o dovoze alebo vývoze civilných strelných zbraní v spojení so smernicou (EÚ) 2021/555 o kontrole nadobúdania a držania zbraní (kodifikované znenie).

Odporúča sa, aby sa príslušníci zodpovední za kontrolu vonkajších hraníc spolupracovali, pokiaľ je to možné, so svojimi kolegami na ukrajinskej strane hraničného priechodu s cieľom zabezpečiť pre osoby prepravujúce strelnú zbraň, ktoré nespĺňajú dovozné požiadavky EÚ, možnosť bezpečne sa takejto strelnej zbrane zbaviť pred prekročením hranice.

(1) https://www.consilium.europa.eu/en/press/press-releases/2022/02/24/european-council-conclusions-24-february-2022/

(2) https://www.consilium.europa.eu/en/meetings/jha/2022/02/27/.

(3) Nariadenie Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc) (Ú. v. EÚ L 77, 23.3.2016, s. 1).

(4) Nariadenie Európskeho parlamentu a Rady (EÚ) 2019/1896 z 13. novembra 2019 o európskej pohraničnej a pobrežnej stráži a zrušení nariadení (EÚ) č. 1052/2013 a (EÚ) 2016/1624 (Ú. v. EÚ L 295, 14.11.2019, s. 1).

(5) Smernica 2001/55/ES.

(6) Žiadatelia o medzinárodnú ochranu a štátni príslušníci tretích krajín zadržaní v súvislosti s neoprávneným prekročením vonkajších hraníc.

(7) Ako sa uvádza vo vykonávacom rozhodnutí Rady (EÚ) 2022/382 zo 4. marca 2022, ktorým sa stanovuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice Rady 2001/55/ES, a zavádza sa dočasná ochrana (Ú. v. EÚ L 71, 4.3.2022, s. 1).